INDHOLDSFORTEGNELSE

1........... Budgetprocedure for EGFL for 2013. 2

2........... Formålsbestemte indtægter til EGFL. 2

3........... Bemærkninger angående den foreløbige gennemførelse af EGFL-budgettet for 2013. 3

4........... Forbrug af formålsbestemte indtægter til EGFL. 5

5........... Konklusioner 5

Bilag 1: Bilag 2: || Budgetprocedure for EGFL for 2013 Foreløbigt forbrug af EGFL-bevillinger pr. 28. februar 2013

1. Budgetprocedure for EGFL for 2013

Budgetproceduren for 2013 for Den Europæiske Garantifond for Landbruget (EGFL) med tilhørende bevillingsbeløb i hver af procedurens faser er opsummeret i tabellen i bilag 1.

EGFL-budgettet for 2013 blev vedtaget af Europa-Parlamentet den 12. december 2012. Budgettet omfattede forpligtelses- og betalingsbevillinger svarende til:

– 43 654,7 mio. EUR og 43 660 mio. EUR til henholdsvis landbrugsmarkeds­foranstaltninger og direkte støtte (politikområde 05)

– 274,7 mio. EUR og 247,3 mio. EUR til henholdsvis veterinær- og plante­sundhedsforanstaltninger (politikområde 17)

– 27,2 mio. EUR og 26,9 mio. EUR til fiskeri (politikområde 11).

De samlede forpligtelsesbevillinger på EGFL-budgettet beløb sig til 43 956,5 mio. EUR og dets betalingsbevillinger beløb sig til 43 934,2 million EUR. Forskellen mellem forpligtelses- og betalingsbevillinger beror på, at der anvendes differentierede bevillinger for visse foranstaltninger, som gennemføres direkte af Kommissionen. Disse ordninger vedrører hovedsagelig fremme af landbrugsprodukter, politisk strategi og koordineringsforanstaltninger samt fiskeri og dyresundheds- og plantesundhedsforanstaltninger.

2. Formålsbestemte indtægter til EGFL

I henhold til artikel 34 i Rådets forordning (EF) nr. 1290/2005 om finansiering af den fælles landbrugspolitik betegnes indtægter fra finansielle korrektioner i forbindelse med efterprøvende regnskabsafslutninger, fra uregelmæssigheder og fra mælke­afgiften som formålsbestemte indtægter til finansiering af EGFL's udgifter. Ifølge disse regler kan formålsbestemte indtægter anvendes til at dække finansieringen af EGFL's udgifter. Hvis dele af disse indtægter ikke anvendes, vil de automatisk blive fremført til det følgende regnskabsår.

EGFL's budget for 2013 omfattede både Kommissionens seneste skøn over de bevillinger, der vil være behov for til at finansiere de forventede udgifter til markedsforanstaltninger og direkte støtte, og skønnene over de formålsbestemte indtægter, der forventes opkrævet i løbet af det pågældende regnskabsår og fremførslen af saldoen af formålsbestemte indtægter, der er til rådighed fra det foregående regnskabsår. Kommissionen tog i sit forslag vedrørende bevillingerne på EGFL's budget for 2013 hensyn til de forventede samlede formålsbestemte indtægter og anmodede for budgetforslaget for 2013 om et bevillingsniveau, der er beregnet ved at trække de anslåede formålsbestemte indtægter fra de anslåede udgifter. Budgetmyndigheden vedtog det nye EGFL-budget under hensyntagen til de forventede formålsbestemte indtægter.

Ved udarbejdelsen af budgettet for 2013 anslog Kommissionen de disponible formålsbestemte indtægter til 1 533 mio. EUR. Det drejer sig om:

– De formålsbestemte indtægter, der forventedes genereret i løbet af regnskabsåret 2013, blev anslået til 628 mio. EUR. Der forventedes henholdsvis 389 mio. EUR fra korrektioner i forbindelse med regnskabsafslutning og 161 mio. EUR fra uregelmæssigheder. Indtægterne fra mælkeafgiften blev anslået til at udgøre 78 mio. EUR.

– De formålsbestemte indtægter, der forventedes fremført fra regnskabsåret 2012 til 2013, blev anslået til 905 mio. EUR (herunder Sukkeromstrukturerings­fondens resterende saldo, som blev anslået til 675 mio. EUR).

Kommissionen afsatte i budgettet for 2013 de oprindeligt anslåede indtægter på 1 533 mio. EUR til to ordninger. Det drejer sig om:

– 500 mio. EUR blev afsat til driftsfondene for producentorganisationer i sektoren for frugt og grøntsager, og

– 1 033 mio. EUR blev afsat til enkeltbetalingsordningen.

Til disse to ordninger vedtog budgetmyndigheden i sidste ende bevillinger på henholdsvis 267 mio. EUR og 30 635 mio. EUR i overensstemmelse med Kommissionens forslag. Summen af de vedtagne bevillinger og de ovennævnte formålsbestemte indtægter svarer til et samlet skøn over disponible bevillinger på 767 mio. EUR til driftsfondene for producentorganisationer i sektoren for frugt og grøntsager og 31 668 mio. EUR til enkeltbetalingsordningen.

Af bilag 2, som viser den foreløbige gennemførelse af 2013-budgettet til den 28. februar 2013, fremgår de budgetbevillinger fordelt på de enkelte artikler til sektoren for frugt og grøntsager og til afkoblet direkte støtte, som nu er vedtaget til disse to ordninger, på henholdsvis 611 mio. EUR og 38 076 mio. EUR uden hensyntagen til ovennævnte formålsbestemte indtægter. Sammen med de formålsbestemte indtægter til disse sektorer beløber de vedtagne bevillinger på 2013-budgettet sig til i alt 1 111 mio. EUR for frugt og grøntsager og 39 109 mio. EUR for afkoblet direkte støtte.

3. Bemærkninger angående den foreløbige gennemførelse af EGFL-budgettet for 2013

I bilag 2 vises budgettets foreløbige udnyttelsesgrad i perioden 16. oktober 2012-28. februar 2013. Udnyttelsesgraden sammenholdes med udgiftsprofilen baseret på indikatoren, som er fastlagt i henhold til bestemmelserne i artikel 20 i Rådets forordning (EF) nr. 1290/2005. Nedenfor angives korte bemærkninger til de budgetartikler, der udviser de største forskelle mellem den faktiske og den forventede gennemførelse af 2013-budgettet.

3.1. Markedsforanstaltninger

Forbruget af bevillinger til interventioner på landbrugsmarkederne var 161,1 mio. EUR højere end de afsatte budgetbevillinger som fastsat ved indikatorniveauet pr. 28. februar 2013. Denne forskel skyldes hovedsagelig frugt- og grøntsagssektoren.

3.1.1. Frugt og grøntsager (+ 158,9 mio. EUR i forhold til de vedtagne bevillinger)

Hvad angår de vedtagne bevillinger, skyldes dette forbrugsniveau primært udgifterne til producentorganisationernes driftsfonde, der finansieres gennem både de vedtagne budgetbevillinger og de formålsbestemte indtægter til denne ordning på budgettet for 2013 (NB: se nærmere enkeltheder ovenfor i punkt 2). Dette forbrugsniveau skyldes anvendelsen af indikatoren for perioden indtil den 28. februar 2013 på de vedtagne budgetbevillinger, der ikke omfatter de formålsbestemte indtægter til denne sektor. Endvidere foretog medlemsstaterne i den undersøgte periode betalinger i et tempo, der var hurtigere end niveauet for den indikator, der var fastlagt for støtte til foreløbig anerkendelse af producentsammenslutninger.

På nuværende tidspunkt mener Kommissionen, at de samlede bevillinger, der er til rådighed til denne sektor, vil være tilstrækkelige til at dække medlemsstaternes forventede udgifter i 2013.

En fodnote * i den foreløbige gennemførelsestabel i bilag 2 viser, hvad situationen ville have været, hvis indikatoren pr. 28. februar 2013 var blevet anvendt på de samlede bevillinger, der forventes at være til rådighed for at kunne finansiere denne sektor. Som anført i punkt 2 vil de samlede finansieringsmidler, der forventes at være til rådighed for denne sektor, bestå af de vedtagne budgetbevillinger på 611 mio. EUR og de formålsbestemte indtægter til denne sektor, der anslås til 500 mio. EUR. Hvis indikatoren var blevet anvendt på de samlede finansierings­midler på 1 111 mio. EUR, som forventes at være til rådighed for denne sektor, ville der derfor fremkomme et overforbrug på 37,2 mio. EUR, som kan forklares ved et større forbrug af bevillinger, der er til rådighed for støtte til producentsammen­slutninger med henblik på foreløbig anerkendelse som følge af et langsommere forbrug ved udgangen af regnskabsåret 2012. På nuværende tidspunkt anses dette underforbrug at være midlertidigt.

3.2. Direkte støtte

Forbruget af bevillinger til direkte støtte var 1 562,3 mio. EUR højere end det niveau, der var fastsat af indikatoren pr. 28. februar 2012.

3.2.1. Afkoblet direkte støtte (1 541,9 mio. EUR i forhold til de vedtagne bevillinger)

Hvad angår vedtagne bevillinger, er der for enkeltbetalingsordningen et overforbrug, der skyldes anvendelsen af indikatoren for perioden indtil den 28. februar 2013 for de vedtagne budgetbevillinger, der ikke omfatter de formålsbestemte indtægter til denne sektor. Gennemførelsen af enkeltbetalingsordningen er pr. 28. februar 2013 sket i et hurtigere tempo: 95 % i forhold til 94,3 % i 2012. På den anden side har forbruget af budgetbevillinger, der er til rådighed for den generelle arealbetalingsordning og de øvrige ordninger i denne sektor, været langsommere end forventet, hvad angår indikatorens niveau. Hvad angår al afkoblet direkte støtte, har medlemsstaterne faktisk allerede betalt ca. 78 % af de bevillingsbehov, der er anført i budgettet, hvor tallet var 89 % på samme tidspunkt for støtte vedrørende 2011, der er udbetalt i 2012.

En fodnote * i den foreløbige gennemførelsestabel i bilag 2 viser, hvad situationen ville have været, hvis indikatoren pr. 28. februar 2013 var blevet anvendt på de samlede bevillinger, der forventes at være til rådighed for at kunne finansiere afkoblet direkte støtte. Som anført i punkt 2 vil de samlede finansieringsmidler, der forventes at være til rådighed for afkoblet direkte støtte, bestå af de vedtagne budgetbevillinger på 38 076 mio. EUR og de formålsbestemte indtægter til afkoblet direkte støtte, der anslås at udgøre 1 033 mio. EUR. Hvis indikatoren derfor var blevet anvendt på de samlede finansieringsmidler på 39 109 mio. EUR, der forventes at være til rådighed for afkoblet direkte støtte, ville det konstaterede overforbrug være på 599,1 mio. EUR. Forskellen skyldes, at indikatoren for enkeltbetalingsordningen er baseret på den gennemsnitlige betalingsrytme for årene 2010-2012, og udgør 93,5 %, hvor den til sammenligning med den faktiske gennemførelse pr. 28. februar 2013 udgør 95 %. Kommissionen vil fortsat nøje følge denne budgetartikel for at sikre, at disponible bevillinger og formålsbestemte indtægter er tilstrækkelige til at dække den faktiske budgetgennemførelse.

3.3. Revision af landbrugsudgifter 3.3.1. Afslutning af foregående års regnskaber (+ 54,0 mio. EUR)

Frem til den 28. februar 2013 havde medlemsstaterne ikke anmeldt nogen korrektioner som følge af regnskabsafslutning, eftersom der fra Kommissionens side ikke var truffet beslutning om afslutning af regnskaber. Det nuværende forbrugs­niveau skyldes indikatorniveauet pr. 28. februar 2013.

Det bør nævnes, at Kommissionen i sin ændringsskrivelse for 2013 har foreslået korrektioner på ‑56 mio. EUR. Beløbet er baseret på den gennemsnitlige gennemførelse i foregående år, eftersom sådanne korrektioner ikke kan forudsiges. I det nye budgetforslag, der blev udarbejdet i november, efter at det første forsøg på forlig mislykkedes, blev dette beløb forhøjet til ‑100 mio. EUR. Efter forliget af 5. december 2012 vedtog budgetmyndigheden budgettet for 2013, hvor dette beløb blev endeligt fastsat til ‑200 mio. EUR.

Kommissionen mener på nuværende tidspunkt, at de forventede korrektioner som følge af beslutningerne om regnskabsafslutning og medlemsstaternes manglende overholdelse af betalingsfrister ikke vil være tilstrækkelige til helt at dække det højere beløb på ‑200 mio. EUR. Kommissionen vil derfor skulle dække det deraf følgende underskud af negative budgetbevillinger ved at fremføre positive budgetbevillinger fra andre poster for at lukke denne budgetpost i 2013.

4. Forbrug af formålsbestemte indtægter til EGFL

Tabellen i bilag 2 viser, at formålsbestemte indtægter på 245,4 mio. EUR var blevet opkrævet pr. 28. februar 2013. Det drejer sig om:

– Indtægterne fra korrektioner fra den efterprøvende regnskabsafslutning beløb sig til ca. 107,9 mio. EUR, og der forventes at indgå yderligere beløb ved regnskabsårets udgang.

– Indtægterne fra uregelmæssigheder beløb sig til ca. 70,3 mio. EUR, og der forventes at indgå yderligere beløb inden regnskabsårets udgang.

– På nuværende tidspunkt er hovedparten af indtægterne fra mælkeafgiften blevet opkrævet, og de beløber sig til ca. 78,7 mio. EUR.

Endelig beløb de formålsbestemte indtægter, der faktisk blev fremført fra 2012 til 2013, sig til 1 245,6 mio. EUR indbefattet saldoen på ca. 755 mio. EUR i den midlertidige Sukkeromstruktureringsfond, efter at alle beløb, der var forfaldet til betaling fra denne fond, var betalt. Dette beløb er betydeligt større end det oprindelig anslåede beløb på 905 mio. EUR.

De formålsbestemte indtægter, der pr. 28. februar 2013 kan anvendes til at finansiere EGFL's udgifter, beløber sig derfor til 1 502,5 mio. EUR. På nuværende tidspunkt skønner Kommissionen, at de formålsbestemte indtægter, der endnu ikke er blevet opkrævet, beløber sig til 371,1 mio. EUR (beregnet på grundlag af de i budgettet for 2013 anslåede genererede formålsbestemte indtægter på 628 mio. EUR, hvoraf 256,9 mio. EUR er opkrævet).

5. Konklusioner

Det foreløbige forbrug af EGFL-budgetbevillinger i 2013 for perioden indtil den 28. februar 2013 viser, at de månedlige udbetalinger til medlemsstaterne oversteg den indikatorbaserede udgiftsprofil for budgetgennemførelsen med ca. 1 755,9 mio. EUR. Det skyldtes først og fremmest den generelle tilladelse, som Kommissionen gav til at betale forskud på direkte støtte fra den 16. oktober 2012, hvilket førte til et højere betalingstempo for disse støtteordninger Betalingstempoet forventes at blive langsommere, efterhånden som betalingsfristen den 30. juni 2013 for disse støtte­ordninger nærmer sig.

Formålsbestemte indtægter på 1 502,5 mio. EUR er allerede til rådighed og yderligere 371,1 mio. EUR forventes at blive opkrævet i 2013. Kommissionen forventer på nuværende tidspunkt, at både de formålsbestemte indtægter, der nu er til rådighed, og dem, der vil blive til rådighed i årets løb, vil blive tilstrækkelig til et dække finansieringen af producentsammenslutningers driftsfonde og enkeltbetalings­ordningen, således som det oprindelig var forventet, da budgettet blev opstillet.